**Proiect**

**G U V E R N U L R E P U B L I C I I M O L D O V A**

**H O T Ă R Î R E nr. \_\_\_\_\_\_\_\_**

**din \_\_\_\_\_ \_\_\_\_\_\_\_\_\_\_\_ 2016**

**mun. Chişinău**

**pentru aprobarea Regulamentului privind modul de gestionare a mijloacelor financiare alocate Inspectoratului General al Poliției pentru achitarea indemnizației trimestriale agenților constatatori**

**-------------------------------------------------------------------------------**

În scopul realizării eficiente a sarcinilor, funcţiilor şi drepturilor Poliției, exercitarea adecvată a obligaţiilor angajaților Poliției în procesul exercițiului funcțiilor sale precum și consolidării capacității Poliției de a răspunde prompt și conform la anumite necesităţi de finanţare în situaţii imprevizibile, care survin pe parcursul anului bugetar, Guvernul

**HOTĂRĂŞTE:**

Se aprobă Regulamentul privind modul de gestionare a mijloacelor financiare alocate Inspectoratului General al Poliției pentru achitarea indemnizației trimestriale agenților constatatori (se anexează).

|  |  |
| --- | --- |
| **PRIM-MINISTRU** | **Pavel FILIP** |
| **Contrasemnează:** |  |
| **Ministrul afacerilor interne** | **Alexandru Jizdan** |
| **Ministrul finanţelor** | **Octavian Armaşu** |

**Anexă**

**Regulamentul**

**privind modul de gestionare a mijloacelor financiare alocate Inspectoratului General al Poliției pentru achitarea indemnizației trimestriale agenților constatatori**

1. **DISPOZIŢII GENERALE**
2. Regulamentul privind modul de gestionare a mijloacelor financiare alocate Inspectoratului General al Poliției pentru achitarea indemnizației trimestriale agenților constatatori (în continuare Regulament) stabilește temeiurile și modul unitar de gestionare a alocațiilor Inspectoratului General al Poliției constituite din 25% din sumele amenzilor încasate la bugetul de stat în procesele contravenționale inițiate desfășurate și constatate de agenții constatatori ai Poliției (în continuare Inspectoratului General al Poliției), destinaţiile de utilizare, modul de alocare, evidenţă şi control a acestora.
3. Prezentul Regulament stabileşte norme obligatorii pentru:

a) agenții constatatori ai Poliției;

b) modalitatea de constituire şi repartiţie a sumelor amenzilor încasate;

c) criteriile de repartizare a sumelor încasate;

d) reparare a prejudiciului material în caz de încetare a cauzelor contravenționale;

e) restituire a sumelor achitate neîntemeiat.

**3.** Scopul prezentului Regulament este de a susţine realizarea eficientă a sarcinilor, funcţiilor şi drepturilor Poliției și exercitarea adecvată a obligaţiilor angajaților Poliției în procesul exercițiului funcțiilor sale.

**4.** Agenții constatatori ai Poliției beneficiază de o indemnizație trimestrială în mărime de 25 la sută din suma amenzilor aplicate de către aceștia și încasate la bugetul de stat.

**5.** Contabilitatea mijloacelor financiare alocate Inspectoratului General al Poliției pentru achitarea indemnizației trimestriale agenților constatatori se efectuează în conformitate cu exigenţele stabilite de actele normative care reglementează domeniul contabilităţii.

**6.** Prevederile prezentului Regulament se extind asupra agenților constatatori ai Poliției recunoscuți de Codul contravențional care examinează și aplică sancțiuni contravenționale sub formă de amenzi prevăzute de legislația în vigoare.

1. **SURSELE DE FINANŢARE ŞI MODUL DE UTILIZARE**

**7.** Ministerul Finanţelor ţine evidenţa sumelor încasate în bugetul de stat sub forma de amenzi aplicate în temeiul proceselor contravenționale desfășurate de către agenții constatatori ai Poliției şi alocă, pentru anul bugetar curent, 25 la sută din sumele real încasate pentru anul precedent.

Se interzice utilizarea, contrar destinației, mijloacelor Inspectoratului General al Poliției destinate pentru achitarea indemnizației trimestriale.

**8.** Sursa de finanțare a indemnizației trimestriale pentru agenții constatatori este bugetul de stat și constituie 25 la sută din suma încasată la bugetul de stat din suma amenzilor încasate în procesele contravenționale în temeiul cărora au fost aplicate sancțiuni sub formă de amenzi de către agenții constatatori ai Poliției.

**9.** Mijloacele financiare alocate Inspectoratului General al Poliției din suma amenzilor încasate la bugetul de stat în procesele contravenționale se utilizează la acordarea îndemnizației trimestriale agenților constatatori ai Poliției în limitele prevăzute de prezentul Regulament.

**10.** Mărimea indemnizației trimestriale pentru fiecare agent constatator nu va depăși 25 la sută din suma amenzilor aplicate și încasate de acesta la bugetul de stat în trimestrul precedent;

**III. EVIDENŢA, RAPORTAREA ŞI CONTROLUL UTILIZĂRII**

**MIJLOACELOR FONDULUI INSPECTORATULUI GENERAL AL POLIȚIEI**

**11.** Inspectoratul General al Poliției, trimestrial, în baza ordinului său, repartizează alocațiile pentru achitarea indemnizațiilor trimestriale subdiviziunilor subordonate în care activează agenții constatatori și monitorizează buna executare a acestora.

**12.** Inspectoratul General al Poliției informează Ministerul Afacerilor Interne, trimestrial şi la solicitare, despre disponibilitatea mijloacelor alocate.

**13.** Redistribuirea ulterioară a alocaţiilor repartizate subdiviziunilor subordonate Inspectoratului General al Poliției în sensul schimbării autorităţii/instituţiei beneficiare sau destinaţiei mijloacelor alocate nu se admite.

**14.** Achitarea indemnizației trimestriale din contul mijloacelor alocate Inspectoratului General al Poliției se reflectă în partea de cheltuieli a codului economic ***Alte plăți*** a bugetului de stat.

**15.** Soldul neutilizat al mijloacelor alocate din fondul Inspectoratului General al Poliției se restituie în bugetul de stat pe parcursul anului bugetar respectiv sau în trimestrul I al anului bugetar viitor.

**16.** Inspectoratul General al Poliției prezintă Ministerului Finanţelor, trimestrial şi anual, informaţii (rapoarte) privind utilizarea mijloacelor alocate din fondul Inspectoratului General al Poliției, în volumul şi în termenele stabilite.

**17.** Informaţia privind utilizarea mijloacelor fondului Inspectoratului General al Poliției se reflectă în rapoartele periodice şi anuale privind executarea bugetului de stat, care se fac publice prin plasare pe pagina web a Inspectoratului General al Poliției.

**18.** Auditul şi controlul asupra utilizării eficiente şi conform destinaţiei a mijloacelor fondului se efectuează de către organele abilitate cu funcţii de audit şi control financiar.

**19.** Utilizarea contrar destinaţiei a mijloacelor alocate din fondul Inspectoratului General al Poliției, constituie temei pentru repararea prejudiciului adus bugetului de stat şi atrage răspunderea contravenţională sau penală a persoanelor vinovate.

1. **ATRIBUȚIILE ȘI FUNCȚIONAREA COMISIEI PENTRU STABILIREA INDEMNIZAȚIEI TRIMESTRIALE**

**20**. În scopul stabilirii și achitării indemnizației trimestriale agenților constatatori ai Poliției corespunzător rezultatelor activității acestora, prin Dispoziția șefului Inspectoratului General al Poliției se constituie Comisia pentru stabilirea indemnizației trimestriale (în continuare Comisie) formată din 5 membri, unul dintre care fiind președintele Comisiei în persoana șefului adjunct al Inspectoratului General al Poliției, precum și un secretar.

**21**. Întru exercitarea atribuțiilor funcționale, Comisia se întrunește în ședințe, la sfîrșitul fiecărui trimestru, dar nu mai tîrziu de data 25 a ultimei luni a trimestrului.

**22**. Ședințele Comisiei sunt documentate prin întocmirea proceselor-verbale în care se va indica componența nominală a membrilor Comisiei, lista agenților constatatori, activitatea cărora a fost evaluată în vederea atribuirii indemnizației trimestriale, decizia membrilor Comisiei, propunerile înaintate și votate și alte informații relevante din activitatea Comisiei.

**23**. În vederea calculării și stabilirii indemnizației trimestriale, șefii subdiviziunilor Inspectoratului General al Poliției în cadrul cărora activează agenți constatatori prezintă la ședințele Comisiei rapoarte în care se va indica expres lista nominală, funcția deținută, suma totală a amenzilor aplicate și real încasate în bugetul de stat pe parcursul unui trimestru de către fiecare agent constatator în parte, precum și suma totală de 25 la sută calculată din suma amenzilor încasate care urmează a fi achitată cu titlu de indemnizație trimestrială agentului cosntatator.

Rapoartele prezentate Comisiei de către șefii subdiviziunilor Inspectoratului General al Poliției vor fi contrasemnate obligatoriu de către șeful subdiviziunii de contabilitate.

**24.** La întocmirea rapoartelor, nu se vor lua înconsiderare sumele amenzilor aplicate prin procesele verbale cu privire la contravenții care au fost contestate în ordinea Codului contravențional și în privința cărora instanța de judecată nu a pronunțat o decizie irevocabilă.

**25.** În eventualitatea în care procesul verbal cu privire la contravenție a fost contestat în perioada unui trimestru însă menținut de către instanța de judecată prin hotărîre/decizie irevocabilă pronunțată în perioada trimestrului următor, raportul cu privire la sumele amenzilor aplicate și încasate în bugetul de stat în baza procesului verbal menținut, precum și suma totală de 25 la sută din acestea, urmează a fi prezentate Comisiei spre examinare și emiterea deciziei pentru trimestrul imediat următor.

**26**. În baza procesului-verbal al Comisiei și a rapoartelor prezentate în vederea calculării și stabilirii indemnizației trimestriale, secretarul Comisiei va elabora proiectul de ordin privind stabilirea indemnizației trimestriale, care va fi semnat de către șeful Inspectoratului General al Poliției și contrasemnat de membrii Comisiei.

**V. DISPOZIŢII FINALE**

**27.** Mijloacele alocate pentru indemnizația trimestrială au destinaţie specială şi nu pot fi confiscate sau sechestrate.

**28.** Dacă în urma unor fapte ilegale ale agenților constatatori, constatate prin decizie irevocabilă a instanței de judecată, au beneficiat de indemnizație trimestrială potrivit prezentului Regulament, aceștia vor repara prejudiciul cauzat în mărimea deplină prevăzută de instanța de judecată în conformitate cu legislația în vigoare. Autoritatea competentă este în drept, la cererea persoanei, să dispună repararea prejudiciului cauzat prin contravenţie în cazul în care nu există divergenţe asupra întinderii lui, în caz contrar să valorifice pretenţiile civile în procedură civilă.

**29.** Plăţile efectuate în conformitate cu prezentul Regulament nu se includ în salariul mediu pentru menţinerea lui, pentru calcularea pensiilor, indemnizaţiilor şi altor plăţi sociale.

Din ele se reţin primele de asigurare şi impozitele în modul stabilit de legislaţie.

**30.** Inspectoratul General al Poliției prezintă, la solicitare, Ministerului Afacerilor Interne, trimestrial şi anual dări de seamă privind utilizarea mijloacelor fondului Inspectoratului General al Poliției.

**31.** Controlul asupra corectitudinii şi oportunităţii virării mijloacelor în fondul Inspectoratului General al Poliției, precum şi asupra utilizării lor conform destinaţiei, se exercită, respectiv, de către Inspectoratul General al Poliției, Ministerul Afacerilor Interne şi Inspectoratul Fiscal Principal de Stat.

**NOTĂ INFORMATIVĂ**

**la proiectul hotărîrii de Guvern pentru aprobarea Regulamentului privind modul de gestionare a mijloacelor financiare alocate Inspectoratului General al Poliției pentru achitarea indemnizației trimestriale agenților constatatori**

În scopul realizării eficiente a sarcinilor, funcţiilor şi drepturilor Poliției, exercitarea adecvată a obligaţiilor angajaților Poliției în procesul exercițiului funcțiilor sale precum și consolidării capacității Poliției de a răspunde prompt și conform la anumite necesităţi de finanţare în situaţii imprevizibile, care survin pe parcursul anului bugetar, se impune necesitatea aprobării proiectului regulamentului nominalizat.

Suplimentar, consemnăm că urmare schimbărilor structurale şi funcționale implementate în cadrul Ministerului Afacerilor Interne, Guvernul Republicii Moldova a confirmat necesitatea continuării eforturilor în domeniu şi a stabilit ca obiectiv primordial pentru anii 2016-2018 realizarea activităţilor menite să asigure creşterea nivelului de încredere a societăţii în Poliţie, continuarea procesului de reformă structurală şi funcţională integrată a Poliției, în vederea îmbunătăţirii capacităţilor organizatorice şi creșterii calităţii serviciilor prestate comunităţii, precum și asigurării respectării drepturilor și libertăţilor fundamentale ale omului.

În scopul angajării și menținerii în serviciul polițienesc a persoanelor profesioniste și integre în exercitarea atribuțiilor funcționale, implicit diminuarea vulnerabilității angajaților la riscurile de corupție în interacțiunea cu societatea, se distinge ca fiind imperios necesară stabilirea unui fond special constituit în limita unei sume de 25 la sută din suma amenzilor încasate la bugetul de stat în procesele contravenționale inițiate și examinate, iar ulterior aplicate sancțiuni, de către agenții constatatori ai Poliției.

Proiectul hotărîrii de Guvern pentru aprobarea Regulamentului privind modul de gestionare a mijloacelor financiare alocate Inspectoratului General al Poliției pentru achitarea indemnizației trimestriale agenților constatatori prevede constituirea unui mecanism de creare a unui fond special, constituit din suma amenzilor încasate la bugetul de stat, în cadrul procesului contravențional, iar 25 la sută din sumele încasate să fie redirecționate în contul curent al Inspectoratului General al Poliției, care, la rîndul său, prin intermediul unei Comisii constituite prin ordinul șefului Inspectoratului General al Poliției, decide repartizarea sumelor parvenite, pentru acordarea agenților constatatori care au contribuit active la constatarea faptei contravenționale, administrarea probelor, aplicarea sancțiunilor sub formă de amenzi și încasarea sumelor adjudecate la bugetul de stat, a unei indemnizații trimestriale în conformitate cu prezentul regulament.

Din punct de vedere financiar implementarea prevederilor prezentului proiect de regulament, nu necesită cheltuieli suplimentare or, indemnizația trimestrială ce se impune a fi achitată agenților constatatori ai Poliției urmează a fi alocată în mărime de 25 la sută din suma amenzilor aplicate de către aceștia și ulterior încasate în bugetul de stat.

Subsidiar, se comunică că în scopul respectării prevederilor Legii nr. 239 din 13 noiembrie 2008 privind transparenţa în procesul decizional, anunţul privind iniţierea procesului de elaborare a proiectului citat, a fost plasat pe pagina oficială a Ministerului Afacerilor Interne, în directoriul Transparenţa/consultări publice/consultări publice.

În lumina circumstanțelor expuse, menţionăm că aprobarea prezentei hotărîri de Guvern va contribui în mod substanţial la realizarea eficientă a sarcinilor, funcţiilor şi drepturilor Poliției, exercitarea adecvată a obligaţiilor angajaților Poliției în procesul exercițiului atribuțiilor de serviciu, precum și consolidării capacității Poliției de a răspunde prompt și conform la anumite necesităţi de finanţare în situaţii imprevizibile, care survin pe parcursul anului bugetar.

**Ministru Alexandru JIZDAN**